แบงก์เครดิตดีมูดี้ส์-ฟิทช์ฯชม
มูดี้ส์ เพิ่มอันดับเครดิตแบงก์กรุงศรี
19 ต.ค. 2554

มูดี้ส์ เพิ่มอันดับเครดิตแบงก์กรุงศรี
บริษัท มูดี้ส์ อินเวสเตอร์ เซอร์วิส ประกาศปรับเพิ่มอันดับความแข็งแกร่งทางการเงินของธนาคารกรุงศรีอยุธยา จากระดับ D เป็น D+ และได้ปรับเรตติ้งเป็นแนวโน้มมีเสถียรภาพ อีกทั้งได้คงเรตติ้งเงินฝากสกุลต่างประเทศระยะยาวไว้ที่ Baa2/Prime-2 
นายมาร์ค อาร์โนลด์ ประธานเจ้าหน้าที่บริหารและกรรมการผู้จัดการใหญ่ ธนาคารกรุงศรีอยุธยา กล่าวว่า เรายินดีเป็นอย่างยิ่งที่ได้รับการปรับเพิ่มอันดับความแข็งแกร่งทางการเงินในครั้งนี้ ซึ่งสะท้อนถึงความสำเร็จด้านการปรับปรุงโครงสร้างพื้นฐานด้านต่างๆ ที่มีมาโดยต่อเนื่อง และความเป็นผู้นำด้านสินเชื่อและผลิตภัณฑ์เพื่อรายย่อย ทั้งบัตรเครดิต สินเชื่อเพื่อผู้บริโภค และสินเชื่อรถยนต์ ซึ่งการปรับเพิ่มอันดับในครั้งนี้ทำให้ระดับเครดิตของธนาคารอยู่ในระดับเดียวกัน หรือสูงกว่าธนาคารหลายแห่งในประเทศ
ขณะที่บริษัท ฟิทช์ เรทติ้งส์ ได้ประกาศคงอันดับเครดิตสากลสกุลเงินต่างประเทศระยะยาวของธนาคารสแตนดาร์ดชาร์เตอร์ด (ไทย) (SCBT) ที่ “BBB+” และอันดับเครดิตภายในประเทศระยะยาวที่ “AAA(tha)” โดยแนวโน้มอันดับเครดิตมีเสถียรภาพ 
ฟิทช์ฯ ชี้แจงว่า ผลการดำเนินงานโดยรวมของ SCBT ปรับตัวแข็งแกร่งขึ้น โดยในช่วงครึ่งแรกมีกำไรสุทธิและอัตราส่วนกำไรสุทธิต่อสินทรัพย์ (ROA) ปรับตัวดีขึ้นเป็น 1,900 ล้านบาท และ 1.3% ตามลำดับ เทียบกับ 1,600 ล้านบาท และ 1.2% ในครึ่งแรกของปี 2553 ส่วนใหญ่เป็นผลมาจากปริมาณสินเชื่อที่สูงขึ้นถึง 13% นอกจากนี้อัตราส่วนต่างอัตราดอกเบี้ยสุทธิปรับตัวดีขึ้นเป็น 3.1% จากปี 2553 ที่อยู่ในระดับ 2.9% ส่วนหนึ่งมาจากการปรับตัวเพิ่มขึ้นของสินเชื่อบุคคลที่ไม่มีหลักประกัน ซึ่งมีผลตอบแทนสูง